Ylinopeuden rikesakkorajaan tehtiin eilen muutos – sakko napsahtaa nyt entistä herkemmin

Ylinopeuden rikesakon rajaa alennetaan yhdellä kilometrillä. Poliisi perustelee muutosta liikenneturvallisuuden parantamisella.

Autoilijoiden arjessa tapahtuu merkittävä muutos lokakuun alussa. Liiallisesta ylinopeudesta napsahtaa nimittäin aiempaa helpommin rikesakko.

Poliisiylijohtaja Seppo Kolehmainen kertoo, että rikesakon rajaa alennetaan yhdellä kilometrillä. Päätös asiasta tehtiin maanantaina.

Katso yllä olevasta videosta kuinka Kehä I:n Laajalahden peltipoliisin kamera räpsyy heti ensimmäisenä työpäivänään. ISTV:n videolla kohdassa 0:27 sekuntia tallentui salaman väläys erään Audin kohdalla.

Jatkossa autoilija saa rikesakon, jos ylinopeutta on 7–20 kilometriä tunnissa. Tätä nopeammasta vauhdista tulee päiväsakkoja, johon vaikuttavat kaahaajan omat tulot.

Huomautus tulee puolestaan, jos kuljettajan tuntinopeusvauhti on 3–6 kilometriä liikaa.

Kolehmaisen mukaan tarkoituksena on kiinnittää huomiota liikenneturvallisuuteen.

– Kansalaisten kannalta tämmöinen kilometrin lasku on marginaalinen, mutta sillä on merkitystä liikenneturvallisuuteen. Fysiikan lait sanovat, että mitä kovempi nopeus, niin sen suuremmat vauriot. Tällä (muutoksella) pyritään laskemaan keskinopeutta, Kolehmainen sanoo Ilta-Sanomille.

Hän siis kiistää, että tarkoituksena olisi lihottaa valtion kassaa. Ainakaan poliisin näkökulmasta.

– Poliisille ei kuulu tämä puoli. Me huolehdimme ainoastaan liikenneturvallisuudesta ja se on meidän tavoite, Kolehmainen alleviivaa.

– Monestihan kansalainen luulee, että ne sakkorahat tulevat poliisille, mutta näin se ei mene, Kolehmainen toteaa.

Poliisiylijohtaja Seppo Kolehmainen.­

Valtio kaksinkertaisti lähes kaikkien rikesakkojen summia viime vuoden syyskuussa. Pienin rikesakko on nyt 20 euroa ja suurin 200 euroa. Valtio tavoitteli uudistuksella tälle vuodelle noin 20 miljoonan euron lisätuloja, eli yhteensä 40 miljoonaa euroa.

Oikeusministeriöstä kerrotaan Ilta-Sanomille, että rikesakkotavoite tälle vuodelle olisi täyttymässä. Ministeriö haluaa näin oikoa julkisuudessa esitettyjä väitteitä, joiden mukaan tavoitteista oltaisiin jäämässä.

Poliisin liikenneturvallisuuskeskuksen johtaja, ylikomisario Dennis Pasterstein kertoo kuitenkin IS:lle, että autoilijat ovat huomattavasti keventäneet kaasujalkaansa rikesakkouudistuksen jälkeen.

– Kaasujalka on laskenut. Ennen kaikista ylinopeudesta määrättävien huomautusten osuus oli 50 prosenttia, niin nykyään se on noin 60 prosenttia, Pasterstein selvittää.

Eduskunta pohtii rikesakkoihin vielä 25 prosentin lisäkorotuksia. Päiväsakkoja aiotaan kaavailujen mukaan puolestaan kaksinkertaistaa.

Nämä korotushankkeet ovat tällä hetkellä eduskunnan lakivaliokunnan käsittelyssä.

– Lähtökohdat ovat tiedossa. Pelkästään taloudellisista syistä sakkoja ei saa korottaa, vaan siinä pitää olla muita elementtejä, kuten liikenneturvallisuus, lakivaliokunnan puheenjohtaja Kari Tolvanen (kok) kertoi elokuussa STT:lle.